**אַרְטְיוֹם אוֹלֵגוֹבִיץ' דּוֹלְגוֹפְּיַאט** (באוקראינית: **Арте́м Олегович Долгопят**; נולד ב-16 ביוני 1997) הוא מתעמל ישראלי, אלוף אולימפי (טוקיו 2020), אלוף עולם (2023) ופעמיים אלוף אירופה (2020 ו-2022) בתרגיל הקרקע.

ביוגרפיה
--------

דולגופיאט נולד בדנייפרופטרובסק (כיום דניפרו) שבאוקראינה, לאולג דולגופיאט ולאנג'לה בילן. סבתו מצד אביו הייתה יהודייה. יש לו אח בשם מקסים. דולגופיאט החל להתאמן בהתעמלות בגיל שש. גם אביו היה מתעמל בצעירותו.

ב־2009, בגיל 12, עלה דולגופיאט עם משפחתו לישראל עקב מצבם הכלכלי. דולגופיאט ומשפחתו התמקמו בראשון לציון והוא המשיך את אימוניו בקבוצת ההתעמלות של אגודת מכבי תל אביב תחת הדרכתו של סרגיי וייסבורג. הוא למד בבית הספר תיכון שבח מופת בתל אביב, המאופיין בתלמידים רבים ממדינות ברית המועצות לשעבר, אך נשר מהלימודים בגלל קשיי השפה בעברית ועומס האימונים. את שירותו בצה"ל עשה במעמד של ספורטאי פעיל בבסיס תל השומר במפקדת מיטב.

קריירה
------

### ראשית הדרך

טרם עלייתו לישראל בגיל 12, היה דולגופיאט פעמיים אלוף אוקראינה בקטגוריית גילו.

בישראל המשיך את אימוניו במסגרת קבוצת ההתעמלות של אגודת מכבי תל אביב. בגיל 14, במהלך מחנה אימונים, שבר דולגופיאט את רגלו ועבר הליך שיקום ארוך. בשנת 2014 השתתף באולימפיאדת הנוער נאנג'ינג והגיע למקום החמישי בקפיצות, למקום השמיני בתרגיל הקרקע, ולמקום העשירי בקרב רב.

בספטמבר 2015, זכה דולגופיאט במדליה הראשונה שלו בתחרות בסבב העולמי המקצועי כאשר זכה במדליית זהב בתרגיל הקרקע בתחרות מסוג 'גביע האתגר העולמי' שנערכה באוסייק שבקרואטיה. באותה השנה הוא התחרה לראשונה באליפות העולם בגלאזגו וסיים במקום 103 במוקדמות הקרב רב. עוד באותה השנה הדיח לראשונה את אלכס שטילוב מתואר אלוף ישראל בתרגיל הקרקע, הנחשב לתרגיל החזק של שטילוב. במהלך שנת 2016 הוא לא הצליח להשיג את הקריטריון עבור אולימפיאדת ריו דה ז'ניירו ובסוף אותה השנה סבל מכאבי גב שהשביתו אותו מפעילות ספורטיבית לתקופה של שלושה חודשים.

### סגן אלוף העולם

באליפות העולם 2017, שנערכה במונטריאול שבקנדה, זכה דולגופיאט במדליית כסף בתרגיל הקרקע, לאחר שקיבל ציון של 14.533. בכך היה למתעמל הישראלי השני שזכה במדליה באליפות העולם והראשון שזכה במדליית כסף. באליפות אירופה שנערכה בקלוז', רומניה, סיים במקום הרביעי בתרגיל הקרקע. באותה שנה זכה במדליית כסף בתרגיל הקרקע בתחרות מהסבב העולמי באוסייק שבקרואטיה. עוד באותה שנה, השתתף במכביה העשרים, שהוגדרה גם כאליפות ישראל, וזכה בשתי מדליות זהב בתרגיל הקרקע וסוס הסמוכות ובמדליית ארד בתרגיל הקפיצות. בדצמבר 2017 דולגופיאט נבחר לספורטאי השנה על ידי הוועד האולימפי בישראל במסגרת טקס פרסי הספורט הישראלי שהתקיים בהבימה.

דולגופיאט, 2018
באליפות אירופה 2018 שנערכה בגלאזגו שבסקוטלנד, הוא עלה לגמר מכשיר הקרקע מהמקום הראשון וזכה במדליית כסף לאחר שקיבל ציון של 14.466 בגמר. במהלך השנה הוא זכה בחמש מדליות בתחרויות מהסבב העולמי - כולן בתרגיל הקרקע. 4 מהמדליות בתחרויות מסוג 'גביע האתגר העולמי' ומדליה אחת בתחרות מסוג 'גביע העולם'; במאי זכה במדליית כסף בתחרות שנערכה בקרואטיה; ביוני זכה שוב במדליית כסף בתחרות שנערכה בסלובניה; ובספטמבר זכה בשתי מדליות זהב בתחרויות שנערכו בסומבטהיי שבהונגריה, ובפריז. בנובמבר הוא זכה במדליית זהב בתחרות מסוג 'גביע העולם' בקוטבוס שבגרמניה. באליפות העולם באותה השנה, שנערכה בדוחה שבקטר, סיים במקום החמישי בתרגיל הקרקע עם ציון של 14.566 נקודות, ציון זהה לאמריקאי יול מולדאוור, שסיים רביעי עקב רמת ביצוע טובה יותר.

באליפות העולם 2019, שנערכה בשטוטגרט שבגרמניה, זכה דולגופיאט במדליית כסף בתרגיל הקרקע בפעם השנייה בקריירה. הוא העפיל לגמר לאחר שסיים במקום הראשון במוקדמות עם ציון של 15.033 ובגמר סיים במקום השני לאחר שקיבל ציון של 15.200, עשירית הנקודה ממדליית הזהב של קרלוס יולו הפיליפיני (15.300). באליפות אירופה באותה השנה שנערכה בשצ'צ'ין, פולין, זכה במדליית כסף עם ציון של 14.900 נקודות בגמר תרגיל הקרקע לאחר שהעפיל לגמר הקרקע מהמקום הראשון עם ציון של 15.366 נקודות. באותה שנה זכה גם בארבע מדליות בתרגיל הקרקע בתחרויות מהסבב העולמי; מדליית זהב בתחרות בבאקו, מדליית זהב בתחרות באוסייק, מדליית זהב בתחרות בסומבטהיי ומדליית כסף בתחרות בפריז.

באליפות אירופה 2020 שנערכה במרסין שבטורקיה, זכה דולגופיאט בשתי מדליות; זהב בתרגיל הקרקע וארד בשולחן הקפיצות. דולגופיאט הפך למתעמל הישראלי השני שזוכה בזהב אירופי, והראשון שזוכה בשתי מדליות באותה אליפות. בתרגיל הקרקע הוא עלה לגמר מהמקום השני עם ציון של 14.933, ובגמר סיים עם ציון של 15.000 נקודות, אשר העניק לו את המקום הראשון. בתרגיל שולחן הקפיצות, סיים את המוקדמות עם ציון של 14.350, עלה לגמר מהמקום השלישי, בו סיים עם ציון ממוצע של 14.483 נקודות, ואשר העניק לו את המקום השלישי הכללי.

### אלוף אולימפי - טוקיו 2020

 ערכים מורחבים – **ישראל באולימפיאדת טוקיו (2020), התעמלות באולימפיאדת טוקיו (2020)**  

באולימפיאדת טוקיו 2020, זכה דולגופיאט במדליית זהב בתרגיל הקרקע בהתעמלות מכשירים והפך לישראלי הראשון שזוכה במדליה אולימפית בענף ההתעמלות ולאלוף האולימפי הישראלי השני בהיסטוריה. מדליית זהב זו הייתה השנייה של ישראל במשחקים האולימפיים והראשונה מבין שתיים של ישראל בטוקיו 2020.

דולגופיאט התחרה בשני תרגילים: סוס הסמוכות ותרגיל הקרקע. בתרגיל סוס הסמוכות השיג ציון של 12.766 בשלב המוקדמות ולא העפיל לגמר. בשלב המוקדמות של תרגיל הקרקע השיג ציון של 15.200 ועלה לגמר מהמקום הראשון. בגמר תרגיל הקרקע השיג ציון של 14.933 נקודות, בדומה למתעמל הספרדי, ריידרליי זפאטה. מכיוון שגם ניקוד רמת הביצוע של שניהם היה זהה, דולגופיאט ניצח בזכות ניקוד גבוה יותר ברמת הקושי וסיים במקום הראשון.

### אחרי אולימפיאדת טוקיו

כחודש וחצי לפני אליפות אירופה לשנת 2022, נפצע דולגופיאט במהלך אימונים וסבל משבר מאמץ בכף רגלו הימנית. כתוצאה מהפציעה הוא החמיץ את אליפות ישראל. למרות פציעתו שלא החלימה לחלוטין, הוא התחרה לבסוף באליפות אירופה שנערכה במינכן וזכה בתואר האירופי בתרגיל הקרקע בפעם השנייה בקריירה. לגמר הוא עלה מהמקום השישי כאשר סיים עם ציון של 14.266 נקודות. בגמר הוא סיים במקום הראשון בציון של 14.966 נקודות לפני כריסטוף מסארוש ההונגרי (14.600 נקודות) וג'ייק ג'רמן הבריטי (14.433 נקודות). עוד באותה השנה, דולגופיאט זכה בשש מדליות בתחרויות מהסבב העולמי; מתוכן שלוש מדליות בתרגילי קרקע ושלוש מדליות בתרגילי שולחן הקפיצות; בחודש מרץ בגביע העולם בקהיר, הוא זכה בזהב בתרגיל הקרקע ובארד בתרגיל שולחן הקפיצות, כמו גם מדליית זהב בתרגיל הקרקע בגביע העולם בדוחה שבקטאר. בחודש אפריל בגביע העולם בבאקו, דולגופיאט זכה בזהב בתרגיל הקרקע ובארד בשולחן הקפיצות. בספטמבר בתחרות מסוג גביע האתגר העולמי שנערכה בפריז, הוא זכה במדליית ארד בתרגיל שולחן הקפיצות. בדצמבר 2022 נבחר דולגופיאט בפעם השלישית בקריירה לספורטאי השנה על ידי הוועד האולימפי בישראל בעקבות הישגיו בשנה החולפת.

באליפות אירופה 2023 שנערכה באנטליה שבטורקיה, זכה דולגופיאט במדליית הכסף בתרגיל הקרקע כשסיים במקום השני בגמר עם ציון של 14.666. עוד באותה השנה הוא זכה במדליית הזהב בתרגיל הקרקע בתחרות מסוג גביע העולם בקוטבוס שבגרמניה.

#### אלוף עולם 2023

באליפות העולם שנערכה באנטוורפן, בלגיה ב-7 באוקטובר 2023 זכה במדליית זהב בתרגיל הקרקע בתוצאה של 14.866 נק', לפני קאזוקי מינאמי מיפן (14.666 נק') מילארד קרימי מקזחסטן (14.600 נק'). בשלב המוקדמות הוא סיים במקום תשיעי (שמיני לפי שני מתעמלים מכל מדינה שיכולים לעלות לשלב הגמר) בתחרות קרב רב בתוצאה של 82.999 נק' (קרקע: 15.100 נק' - ראשון, סוס סמוכות: 13.500 נק', טבעות: 12.833 נק', קפיצות: 14.400 נק' - עשירי, מקבילים: 13.866 נק', מתח: 13.300 נק') אך בחר לפרוש משלב הגמר על מנת לנוח ולהתרכז בתרגיל הקרקע. בשלב המוקדמות של תרגיל קרקע סיים ראשון בתוצאה של 15.200 נק'.

הוקרה
-----

בסוף 2021, נבחר דולגופיאט בפעם השנייה בקריירה לספורטאי השנה על ידי הוועד האולימפי בישראל, עקב הישגיו.

מדליות בסבב העולמי
------------------

מלבד מדליות במשחקים האולימפיים, אליפות העולם ואליפות אירופה, דולגופיאט זכה ב-20 מדליות בתחרויות מהסבב העולמי (12 זהב, 5 כסף ו-3 ארד). 9 מתוכן בתחרויות מסוג 'World Cup' ו-11 מתוכן בתחרויות מסוג 'World Challenge Cup'.

| שנה | סוג תחרות | עיר | מכשיר | מקום |
| --- | --- | --- | --- | --- |
| 2015 | World Challenge Cup | אוסייק | תרגיל קרקע |  |
| 2017 | World Challenge Cup | אוסייק | תרגיל קרקע |  |
| 2018 | World Challenge Cup | אוסייק | תרגיל קרקע |  |
| קופר | תרגיל קרקע |  |
| סומבטהיי | תרגיל קרקע |  |
| פריז | תרגיל קרקע |  |
| World Cup | קוטבוס | תרגיל קרקע |  |
| 2019 | World Cup | באקו | תרגיל קרקע |  |
| World Challenge Cup | אוסייק | תרגיל קרקע |  |
| סומבטהיי | תרגיל קרקע |  |
| פריז | תרגיל קרקע |  |
| 2021 | World Challenge Cup | וארנה | תרגיל קרקע |  |
| World Cup | דוחה | תרגיל קרקע |  |
| 2022 | World Cup | דוחה | תרגיל קרקע |  |
| קהיר | תרגיל קרקע |  |
| שולחן קפיצות |  |
| באקו | תרגיל קרקע |  |
| שולחן קפיצות |  |
| World Challenge Cup | פריז | שולחן קפיצות |  |
| 2023 | World Cup | קוטבוס | תרגיל קרקע |  |

קישורים חיצוניים
----------------

ויקישיתוף מדיה וקבצים בנושא **ארטיום דולגופיאט** בוויקישיתוף
* ארטיום דולגופיאט, ברשת החברתית פייסבוק
* ארטיום דולגופיאט, ברשת החברתית אינסטגרם
* ארטיום דולגופיאט, באתר olympedia.org
* ארטיום דולגופיאט, באתר התאחדות ההתעמלות הבין-לאומית
* ארטיום דולגופיאט, באתר הוועד האולימפי בישראל
* אתר למנויים בלבד אורי טלשיר, ארטיום דולגופיאט הוא היורש של אלכס שטילוב, באתר הארץ, 25 באפריל 2017
* יניב טוכמן‏, "אני מתחיל להאמין בעצמי. רוצה מדליה בטוקיו": ארטיום דולגופיאט בראיון חג מיוחד לראש השנה, באתר וואלה!‏, 10 בספטמבר 2018
* אתר למנויים בלבד נבו זיו, השתלט על הקרקע, באתר "ידיעות אחרונות", 13 באוקטובר 2017
* דותן מלאך, מקור ראשון, ממריא מהקרקע: ארטיום דולגופיאט קרוב לחלום, באתר nrg‏, 10 בנובמבר 2017
* אתר למנויים בלבד איתמר קציר, דווקא ארטיום דולגופיאט עמד במבחן שיריביו וגם חבריו למשלחת לא יכלו לו, באתר הארץ, 1 באוגוסט 2021
* אתר למנויים בלבד אתי אברמוב, נדב צנציפר, "מצד אחד לא רציתי שמישהו ייפול. מצד שני, זאת ההיסטוריה שלי", באתר "ידיעות אחרונות", 5 באוגוסט 2021
* אסי ממן, ‏דולגופיאט: אותו ארטיום, מצחיק להגיד שאני סלב, באתר ONE‏, 11 בפברואר 2022

הערות שוליים
------------

1. ↑  אביעד פוהורילס, גולדן בוי: הדרך לזהב של ארטיום דולגופיאט, 5 באוגוסט 2021, ישראל היום
2. 1 2  נדב צנציפר, מר התעמלות: "המוח" מאחורי מדליית הזהב של ארטיום דולגופיאט, באתר ynet, 3 באוגוסט 2021
3. 1 2 3  אתר למנויים בלבד אורי טלשיר, ארטיום דולגופיאט הוא היורש של אלכס שטילוב, באתר הארץ, 25 באפריל 2017
4. ↑  זוג זהב, 2 באוגוסט 2021, ONE
5. 1 2 3 4  ‏ Dolgopyat: The day of the floor final I couldn’t step on my foot,‏ 27 בנובמבר 2017, *GYMNOVOSTI*
6. 1 2  אליסף דעואל, שווה זהב: הדרך של ארטיום דולגופיאט לפסגה האולימפית | פרופיל, באתר ynet, 1 באוגוסט 2021
7. ↑  אסי ממן, ‏דולגופיאט בארץ: מקווה שיבואו לקראתי בצה"ל, באתר ONE‏, 9 באוקטובר 2017
8. ↑  שירי אלג'ם, שליחת ערוץ הספורט לטוקיו, ‏כמעט פרש בגיל 14: כך הגיע ארטיום דולגופיאט לזהב, באתר ערוץ הספורט, 1 באוגוסט 2021
9. ↑  רוצה לעשות היסטוריה: ארטיום דולגופיאט מוכן לגמר האולימפי בקרקע, באתר ynet, 31 ביולי 2021
10. ↑  אורן אהרוני, התעמלות: דולגופיאט זכה בזהב בקרואטיה, באתר ynet, 19 בספטמבר 2015
11. ↑  אתר למנויים בלבד נבו זיו, השתלט על הקרקע, באתר "ידיעות אחרונות", 10 באוקטובר 2017
12. ↑  אורן אהרוני, מדליית כסף לארטיום דולגופיאט באליפות העולם, באתר ynet, 7 באוקטובר 2017
13. ↑  מדליית כסף לארטיום דולגופיאט בגרנד פרי אוסייק, 20 במאי 2017, אתר 'ישראל ספורט'
14. ↑  תוצאות ההתעמלות במכביה העשרים, אתר 'gymania.net'
15. ↑  אורן אהרוני, ארטיום דולגופיאט ולינוי אשרם נבחרו לספורטאי השנה בישראל, באתר ynet, 26 בדצמבר 2017
16. ↑  שירי אלג'ם, ‏כסף לדולגופיאט באליפות אירופה: "מרגש", באתר ערוץ הספורט, 12 באוגוסט 2018
17. ↑  אורן אהרוני, בכושר שיא: עוד מדליית זהב לארטיום דולגופיאט, באתר ynet, 30 בספטמבר 2018
18. ↑  ארטיום דולגופיאט סיים חמישי בגמר הקרקע, באתר ערוץ הספורט, 2 בנובמבר 2018
19. ↑  שירי אלג'ם, ‏ענק: דולגופיאט סגן אלוף העולם בתרגיל הקרקע, באתר ערוץ הספורט, 12 באוקטובר 2019
20. ↑  אורן אהרוני, ארטיום דולגופיאט זכה במדליית הכסף באליפות אירופה, באתר ynet, 13 באפריל 2019
21. ↑  אורן אהרוני, ארבעה גמרים לישראל באליפות אירופה בהתעמלות מכשירים, באתר ynet, 10 באפריל 2019
22. ↑  איתמר קציר, ארטיום דולגופיאט זכה במדליית זהב בקרקע באליפות אירופה; זכה גם בארד בקפיצות, באתר הארץ, 13 בדצמבר 2020
23. ↑  דו"ח שובר שוויון בתרגיל הקרקע, 1 באוגוסט 2021, הוועדה המארגנת של המשחקים האולימפיים והפאראלימפיים טוקיו 2020
24. ↑  אתר למנויים בלבד איתמר קציר, קפץ לשמיים: ארטיום דולגופיאט זכה במדליית הזהב בתרגיל הקרקע באולימפיאדת טוקיו 2020, באתר הארץ, 1 באוגוסט 2021
25. ↑  הגדול מכולם. צפו: ארטיום דולגופיאט זכה בזהב בהתעמלות מכשירים, באתר ערוץ הספורט, 1 באוגוסט 2021
26. ↑  אסי ממן, ‏דולגופיאט נפצע ולא ישתתף באליפות ישראל, באתר ONE‏, 8 ביולי 2022
27. ↑  סתיו איפרגן, ארטיום דולגופיאט זכה במדליית הזהב בתרגיל הקרקע באליפות אירופה, באתר ynet, 21 באוגוסט 2022
28. ↑  ‏ארטיום דולגופיאט זכה במדליית זהב בגביע העולם בקהיר, באתר ספורט1, 19 במרץ 2022
29. ↑  יניב טוכמן‏, ארטיום דולגופיאט זכה במדליית זהב בגביע העולם בדוחא, באתר וואלה!‏, 4 במרץ 2022
30. ↑  יניב טוכמן‏, דולגופיאט ואשרם נבחרו לספורטאי השנה של הוועד האולימפי, באתר וואלה!‏, 9 בנובמבר 2021

| מדליסטים אולימפיים ישראלים  |
| --- |
| זוכי מדליית זהב  | גלישת רוח גל פרידמן (2004) • התעמלות מכשירים ארטיום דולגופיאט (2020) • התעמלות אומנותית לינוי אשרם (2020) |  |
| זוכי מדליית כסף  | ג'ודו יעל ארד (1992) |
| זוכי מדליית ארד  | ג'ודו אורן סמדג'ה (1992) • גלישת רוח גל פרידמן (1996) • קיאק מיכאל קולגנוב (2000) • ג'ודו אריק זאבי (2004)‏ • גלישת רוח שחר צוברי (2008) • ג'ודו ירדן ג'רבי (2016) • ג'ודו אורי ששון (2016) • טאקוונדו אבישג סמברג (2020)‏ • ג'ודו נבחרת ישראל בג'ודו (2020) |

|  משלחת ישראל לאולימפיאדת טוקיו (2020)  |
| --- |
| מרוץ אופני כביש **אופניים** | שלומי חיימי • עומר שפירא |
| אתלטיקה **אתלטיקה** | גירמה אמרה • סלאמוויט באיולין-טפרי • דיאנה ויסמן • מאור טיורי • מארו טפרי • אדוה כהן • איימרו עלמיה • לונה צ'מטאי-סלפטר • חנה קנייזבה-מיננקו |
| בדמינטון **בדמינטון** | מישה זילברמן • קסניה פוליקרפובה |
| בייסבול **בייסבול** | נבחרת ישראל בבייסבול (ג'רמי בלייך • ג'ונתן דה-מארטה • ג'ואי ווגמן • בן וונגר • זאק וויס • ג'וש זייד • ג'ייק פישמן • אלכס כץ • אלון ליישמן • שלמה ליפץ • ג'ון מוסקוט • די ג'יי שרעבי • טל אראל • ריאן לברנוואי • ניק ריקלס • סקוט בורצ'ם • מיץ' גלסר • דני ולנסיה • זאק פנפראס • איאן קינסלר • טיי קלי • בלייק גיילן • אסף לוונגרט • רוב פולר) |
| ג'ודו **ג'ודו** | גילי כהן • גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון 
מדליית ארד לנבחרת ישראל המעורבת (גברים-נשים) נבחרת ישראל בג'ודו (גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון) |
| גלישת גלים **גלישת גלים** | ענת ליליאור |
| הרמת משקולות **הרמת משקולות** | דוד ליטבינוב |
| התעמלות אמנותית **התעמלות אמנותית** | מדליית זהב ללינוי אשרם לינוי אשרם • ניקול זליקמן 
נבחרת ישראל בהתעמלות אמנותית (אופיר דיין, קארין וקסמן, יוליאנה טלגין, יאנה קרמרנקו, נטלי רייץ) |
| התעמלות **התעמלות מכשירים** | מדליית זהב לארטיום דולגופיאט ארטיום דולגופיאט • ליהיא רז • אלכס שטילוב |
| טאקוונדו **טאקוונדו** | מדליית ארד לאבישג סמברג אבישג סמברג |
| טריאתלון **טריאתלון** | רן שגיב • שחר שגיב |
| קליעה **ירי תחרותי** | סרגיי ריכטר |
| שחייה **שחייה** | אביב ברזלי • איתי גולדפדן • אנסטסיה גורבנקו • מירון חרותי • יעקב טומרקין • גל כהן גרומי • דניס לוקטב • מיכאל לייטרובסקי • אנדראה מורז • דניאל נמיר • רון פולונסקי • תומר פרנקל |
| שחייה אומנותית **שחייה אומנותית** | שלי בובריצקי • עדן בלכר |
| שחייה במים פתוחים **שחייה במים פתוחים** | מתן רודיטי |
| קשתות **קשתות** | איתי שני |
| רכיבה **רכיבה** | אשלי בונד • דניאל גולדשטיין-וולדמן • אלברטו משען • טדי ולוק |
| שיט **שיט** | נויה בר עם • שחר טיבי • יואב כהן • קטי ספיצ'קוב • שי קקון |